በአራት ዓመት ውስጥ 20 ቢሊዮን ችግኝ የመትከል ዕቅድ መኖሩን ጠቅላይ ሚኒስትር ዶክተር ዐቢይ ገለጹ
(አዲስ አበባ)፦ በኢትዮጵያ በአራት ዓመት ውስጥ 20 ቢሊዮን ችግኝ የመትከል ዕቅድ መኖሩን ጠቅላይ ሚኒስትር ዶክተር ዐቢይ አህመድ ጠቆሙ። በመጪው ክረምት 5 ቢሊዮን ችግኝ ለመትከል ዝግጅት እየተደረገ መሆኑ አስታወቁ። 
በ2011 ዓ.ም ክረምት ወቅት ከተካሄደው የችግኝ ተከላ በኋላ እና በ2012 ክረምት የሚካሄደውን የችግኝ ተከላ የዝግጅት ሥራዎች የተመለከተ ውይይት በጠቅላይ ሚኒስትር ጽሕፈት ቤት በተደረገበት ወቅት፤ ጠቅላይ ሚኒስትሩ እንደገለጹት፤ የተጀመረውን የችግኝ ተከላ ተግባር አጠናክሮ ማስቀጠል ይገባል።
በአራት ዓመት ጊዜ ውስጥ 20 ቢሊዮን የዛፍ ችግኝ ለመትከል መታሰቡን ገልጸው፤ «ይህ እውን ሊሆን የሚችለው የተጀመረው ሥራ ተጠናክሮ ሲቀጥል ነው» ብለዋል።
በእንጦጦና በተለያዩ አካባቢዎች የታየው ለውጥ ዛፍ በመተከሉ የመጣ በመሆኑ በትኩረት መስራት እንደሚገባ አስረድተዋል።
በመጪው ክረምት የታቀደውን 5 ቢሊዮን የዛፍ ችግኝ የመትከልን ሥራ ለመደገፍ በርካታ አካላት ፍላጎት እንዳሳዩም ጠቅላይ ሚኒስትሩ ጠቁመዋል።
ባለፈው ክረምት ከተካሄደው የችግኝ ተከላ በኋላ እና በመጪው ክረምት የሚካሄደውን የችግኝ ተከላ የዝግጅት ሥራዎች በተመለከተ ለውይይት የሚሆን መነሻ ጽሑፍ ያቀረቡት የግብርና ሚኒስትር አቶ ዑመር ሁሴን ባለፈው የተገኙ ልምዶች መቀመራቸውን ተናግረዋል።
ባለፈው ክረምት ከተተከሉ 4 ቢሊዮን ችግኞች ውስጥ 84 በመቶ የሚሆነው መጽደቁን እንዲሁም የመንከባከብ ሥራ መሰራቱን ገልጸዋል።
በመጪው ክረምት 5 ቢሊዮን ችግኝ ለመትከል ዕቅድ ተይዞ እየተሰራ እንደሆነ ገልጸው፤ ለዚህም ሥራ 602 ሚሊዮን ብር በጀት የሚያስፈልግ መሆኑን ጠቁመዋል።
የአመራር ለሥራው ትኩረት መስጠት፣ የተቋማት ቅንጅታዊ አሠራርና የባለድርሻ አካላት ተሳትፎ ሥራውን ውጤታማ እንዳደረገው ገልጸው፤ የድህረ ተከላ ክትትል ውስንነት፣ የዝግጅት ጊዜ ማጠርና የተከላ ጉድጓድ ቦታዎች ልየታ ባለፈው የታዩ ክፍተቶች እንደነበሩ አስታውሰዋል።
ባለፈው ክረምት ከ4 ቢሊዮን በላይ የዛፍ ችግኝ የተተከለ ሲሆን 23 ሚሊዮን የሚሆኑ ሰዎች ተሳትፎ ማድረጋቸው ይታወሳል።
በውይይቱ ጠቅላይ ሚኒስትሩን ጨምሮ የክልል ርዕሳነ መስተዳድር፣ የሚዲያ ኃላፊዎች፣ አርቲስቶች፣ አትሌቶችና በተለያዩ ዘርፎች ታዋቂ የሆኑ ግለሰቦች ታድመዋል።አዲስ ዘመን ግንቦት 5/2012በጋዜጣው ሪፖርተር